PATVIRTINTA

 Kauno rajono savivaldybės tarybos

 2014- 03 - 27 sprendimu Nr. TS - 119

**KAUNO R. GIRAITĖS DARŽELIO NUOSTATAI**

**I. BENDROSIOS NUOSTATOS**

1. Kauno r. Giraitės darželio nuostatai (toliau – Nuostatai) reglamentuoja Kauno r. Giraitės darželio (toliau – Darželio) teisinę formą, priklausomybę, savininką, savininko teises ir pareigas įgyvendinančią instituciją, jos kompetenciją, buveinę, Darželio grupę, tipą, pagrindinę paskirtį, ugdymo kalbą ir ugdymo formą, veiklos teisinį pagrindą, sritį, rūšis, tikslą, uždavinius, funkcijas, Darželio teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, Darželio turtą ir lėšas, jų naudojimo tvarką, finansinės veiklos kontrolę ir Darželio veiklos priežiūrą, reorganizavimo, likvidavimo ar pertvarkymo tvarką.
2. Darželio oficialus pavadinimas – Kauno r. Giraitės darželis, trumpasis pavadinimas – Giraitės darželis. Darželis įregistruotas Juridinių asmenų registre, kodas 191095817.
3. Darželio istorija: įsteigtas 1967 m. birželio 25 d. įsteigtas (1967 m. birželio 3 d. LVA mokomojo – bandymų ūkio direktoriaus įsakymas Nr. 96). Veiklą pradėjo 1967 m. rugsėjo 1 d.
4. Darželio teisinė forma – biudžetinė įstaiga.
5. Darželio priklausomybė – savivaldybės Darželis.
6. Darželio savininkas – Kauno rajono savivaldybė.
7. Savininko teises ir pareigas įgyvendinanti institucija – Kauno rajono savivaldybės taryba. Kauno rajono savivaldybės taryba tvirtina biudžetinės įstaigos nuostatus: priima į pareigas ir iš jų atleidžia biudžetinės įstaigos vadovą; priima sprendimą dėl biudžetinės įstaigos buveinės pakeitimo; priima sprendimą dėl biudžetinės įstaigos reorganizavimo, likvidavimo ar pertvarkymo; priima sprendimą dėl biudžetinės įstaigos filialo steigimo ir jo veiklos nutraukimo; skiria ir atleidžia likvidatorių arba sudaro likvidacinę komisiją ir nutraukia jos įgaliojimus; sprendžia kitus įstatymuose ir biudžetinės įstaigos nuostatuose jos kompetencijai priskirtus klausimus.
8. Darželio buveinė – Kauno r., Giraitės k., Akacijų g. 5, LT - 54310.
9. Darželio grupė – ikimokyklinio ugdymo mokykla.
10. Tipas – darželis.
11. Darželio pagrindinė paskirtis – ikimokyklinio ugdymo grupės įstaiga darželis.
12. Mokymo kalba – lietuvių.
13. Mokymo forma (darbo forma) – dieninė.
14. Darželis yra viešas juridinis asmuo, turintis antspaudą, atributiką, neturintis savarankiškos atsiskaitomosios sąskaitos (buhalterinę apskaitą tvarko Kauno rajono savivaldybės administracijos Kultūros, švietimo ir sporto skyriaus centralizuota buhalterija), savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo ir mokslo ministro įsakymais, kitais teisės aktais ir šiais Nuostatais.

**II. DARŽELIO VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS**

1. Darželio veiklos sritis – švietimas.
2. Darželio švietimo veiklos rūšys:
	1. pagrindinė švietimo veiklos rūšis - ikimokyklinis ugdymas, kodas 85.10.10;
	2. kitos švietimo veiklos rūšys:
		1. priešmokyklinis ugdymas, kodas 85.10.20;
		2. švietimui būdingų paslaugų veikla, kodas 85.60.
3. Kitos ne švietimo veiklos rūšys:
	1. maitinimo paslaugų teikimas, kodas 56.29;
	2. kita žmonių sveikatos priežiūros veikla, kodas 86.90;
	3. nuosavo arba nuomojamo nekilnojamo turto nuoma ir eksploatavimas, kodas 68.20.
4. Darželio veiklos tikslas – teikti kokybišką, vaiko poreikius atitinkantį ugdymą, kurti sąlygas, padedančias vaikui tenkinti prigimtinius, kultūros, tautinius, socialinius, pažintinius poreikius, sudaryti prielaidas jo tolimesniam sėkmingam mokymui(si) mokykloje.
5. Darželio veiklos uždaviniai:
	1. teikti kokybišką ikimokyklinį ir priešmokyklinį ugdymą;
	2. užtikrinti ikimokyklinio ir priešmokyklinio ugdymo tęstinumą;
	3. užtikrinti sveiką ir saugią ugdymo(si) aplinką;
	4. sudaryti optimalias socializacijos, ugdymo(si) sąlygas;
	5. bendradarbiaujant su šeima, siekti individualios vaiko pažangos;
	6. teikti ugdytiniams reikiamą pagalbą.
6. Vykdydamas jam pavestus uždavinius Darželis:
	1. vadovaudamasis švietimo ir mokslo ministro patvirtinta Bendrąja priešmokyklinio ugdymo ir ugdymosi programa, atsižvelgdamas į mokinių poreikius ir interesus, konkretina ir individualizuoja priešmokyklinio ugdymo turinį;
	2. rengia individualią ikimokyklinio ugdymo programą;
	3. įgyvendina individualią ikimokyklinio ir bendrąją priešmokyklinio ugdymo ir ugdymosi programas, mokymo sutartyse sutartus įsipareigojimus, užtikrina kokybišką ugdymą;
	4. teikia informacinę, socialinę, pedagoginę, specialiąją pedagoginę pagalbą;
	5. nustato vaikų specialiuosius ugdymo(si) poreikius, įgyvendina vaikų sveikatos stiprinimo programas, teikia specialųjį ugdymą teisės aktų nustatyta tvarka;
	6. organizuoja tėvų (globėjų) pageidavimu jų mokamas papildomas paslaugas teisės aktų nustatyta tvarka;
	7. sudaro sąlygas darbuotojams tobulėti profesinėje srityje;
	8. užtikrina higienos normas, teisės aktų reikalavimus atitinkančią sveiką, saugią ugdymosi ir darbo aplinką;
	9. kuria ugdymo turinio reikalavimams įgyvendinti reikiamą edukacinę aplinką ir materialinę bazę, vadovaudamasis švietimo ir mokslo ministro patvirtintais teisės aktais;
	10. organizuoja vaikų maitinimą Darželyje;
	11. viešai skelbia informaciją apie Darželio veiklą švietimo ir mokslo ministro nustatyta tvarka;
	12. vykdo veiklos įsivertinimą;
	13. atlieka kitas įstatymų ir kitų teisės aktų numatytas funkcijas.

**III. DARŽELIO TEISĖS IR PAREIGOS**

1. Darželis, įgyvendindamas jam pavestus tikslus ir uždavinius, atlikdamas jam paskirtas funkcijas, turi teisę:
	1. parinkti ugdymo metodus ir ugdymo(si) veiklos būdus;
	2. kurti naujus ugdymo ir ugdymo(si) modelius, užtikrinančius kokybišką ugdymą(si);
	3. bendradarbiauti su savo veiklai įtakos turinčiais fiziniais ir juridiniais asmenimis;
	4. vykdyti šalies ir tarptautinius švietimo projektus;
	5. stoti ir jungtis į asociacijas, dalyvauti jų veikloje;
	6. nustatyti teikiamų švietimo ar papildomų paslaugų kainas, įkainius ir tarifus tais atvejais, kai Lietuvos Respublikos švietimo įstatymo bei kitų įstatymų nustatyta tvarka jų nenustato Vyriausybė arba savininko teises ir pareigas įgyvendinanti institucija;
	7. gauti paramą Lietuvos Respublikos labdaros ir paramos įstatymo nustatyta tvarka;
	8. naudotis kitomis teisės aktų suteiktomis teisėmis.
2. Darželis privalo užtikrinti kokybišką ugdymą, sveiką, saugią, užkertančią kelią smurto, prievartos, žalingiems įpročiams aplinką, higienos normas atitinkančias ugdymo ir ugdymo(si) sąlygas, atvirumą vietos bendruomenei.

**IV. DARŽELIO VEIKLOS ORGANIZAVIMAS IR VALDYMAS**

1. Darželio veikla organizuojama pagal:
	1. direktoriaus patvirtintą Darželio strateginį planą, kuriam yra pritarusios Darželio taryba ir Darželio savininko teises ir pareigas įgyvendinanti institucija;
	2. direktoriaus patvirtintą Darželio metinį veiklos planą, kuriam yra pritarusi Darželio taryba;
2. Darželiui vadovauja direktorius. Vadovą konkurso būdu Lietuvos Respublikos teisės aktų nustatyta tvarka į pareigas skiria ir iš jų atleidžia savininko teises ir pareigas įgyvendinanti institucija.
3. Direktorius:
	1. suderinęs su Kauno rajono savivaldybės administracijos direktoriumi ar jo įgaliotu asmeniu, tvirtina Darželio vidaus struktūrą, Darželio darbuotojų pareigybių sąrašą, neviršydamas nustatyto didžiausio leistino pareigybių skaičiaus ir Darželiui skirto mokos fondo;
	2. tvirtina mokytojų ir darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Darželio darbuotojus, skatina juos, skiria jiems drausmines nuobaudas;
	3. priima mokinius Kauno rajono savivaldybės tarybos nustatyta tvarka, sudaro ugdymo sutartis teisės aktų nustatyta tvarka;
	4. vadovaudamasis įstatymais ir kitais teisės aktais, Darželio darbo tvarkos taisyklėse nustato darbuotojų teises, pareigas ir atsakomybę;
	5. suderinęs su Darželio taryba ar darbuotojų atstovais, tvirtina Darželio darbo tvarkos taisykles;
	6. sudaro mokiniams ir darbuotojams saugias ir sveikatai nekenksmingas darbo sąlygas visais su ugdymu ir darbu susijusiais aspektais;
	7. vadovauja Darželio strateginio plano, metinio veiklos plano rengimui, jų įgyvendinimui, organizuoja ir koordinuoja Darželio veiklą pavestoms funkcijoms atlikti, uždaviniams įgyvendinti, analizuoja ir vertina Darželio veiklą, materialinius ir intelektinius išteklius;
	8. leidžia įsakymus, kontroliuoja jų vykdymą;
	9. sudaro teisės aktų nustatytas komisijas, darbo grupes, metodinę tarybą;
	10. sudaro Darželio vardu sutartis Darželio funkcijoms atlikti;
	11. organizuoja Darželio dokumentų saugojimą ir tvarkymą teisės aktų nustatyta tvarka;
	12. teisės aktų nustatyta tvarka valdo, naudoja Darželio turtą, lėšas ir jais disponuoja;
	13. rūpinasi intelektiniais, materialiniais, finansiniais, informaciniais ištekliais, užtikrina optimalų jų valdymą ir naudojimą teisės aktų nustatyta tvarka;
	14. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją švietimo ir mokslo ministro nustatyta tvarka;
	15. inicijuoja Darželio savivaldos institucijų sudarymą ir skatina jų veiklą;
	16. bendradarbiauja su mokinių tėvais (globėjais, rūpintojais), pagalbą mokiniui, mokytojui ir Darželiui teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;
	17. atstovauja Darželiui kitose institucijose;
	18. vykdo kitas teisės aktuose ir pareigybės aprašyme nustatytas funkcijas.
4. Darželio direktorius atsako už Lietuvos Respublikos įstatymų ir kitų teisės aktų laikymąsi Darželyje, už demokratinį Darželio valdymą, bendruomenės narių informavimą, tinkamą funkcijų atlikimą, nustatytų Darželio tikslų ir uždavinių įgyvendinimą, Darželio veiklos rezultatus.
5. Ugdymo turinio formavimo ir ugdymo proceso organizavimo klausimais Darželio direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

**V. DARŽELIO SAVIVALDA**

1. Darželio taryba yra aukščiausioji Darželio savivaldos institucija. Darželio taryba telkia Darželio mokinių tėvus (globėjus, rūpintojus), mokytojus, vietos bendruomenę demokratiniam Darželio valdymui, padeda spręsti Darželiui aktualius klausimus, padeda Darželio direktoriui atstovauti teisėtiems Darželio interesams.
2. Darželio tarybą sudaro 6 nariai. Taryba sudaroma lygiomis dalimis iš tėvų (globėjų, rūpintojų), mokytojų, vietos bendruomenės atstovų. Tėvų atstovai renkami atviru balsavimu tėvų (globėjų, rūpintojų) bendrame susirinkime, mokytojų atstovai renkami atviru balsavimu mokytojų tarybos posėdyje, vietos bendruomenės atstovus deleguoja Darželio direktorius. Taryba renkama trejiems metams. Išvykus Darželio tarybos nariui, naujas narys renkamas atitinkamos grupės narių susirinkime.
3. Darželio tarybos posėdžiai kviečiami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančių balsų dauguma. Esant balsų po lygiai, lemiamą balsą turi Darželio tarybos pirmininkas. Darželio direktorius tarybos posėdžiuose gali dalyvauti kviestinio nario teisėmis.
4. Darželio tarybai vadovauja pirmininkas, išrinktas atviru balsavimu Darželio tarybos posėdyje.
5. Darželio taryba:
	1. teikia siūlymus dėl Darželio strateginių tikslų, uždavinių ir jų įgyvendinimo priemonių:
	2. pritaria Darželio strateginiam planui, Darželio metiniam veiklos planui, Darželio darbo tvarkos taisyklėms, kitiems Darželio veiklą reglamentuojantiems dokumentams, teikiamiems Darželio direktoriui.
	3. teikia siūlymus Darželio direktoriui dėl Darželio nuostatų pakeitimo ir papildymo, Darželio vidaus struktūros pertvarkos;
	4. svarsto Darželio lėšų naudojimo klausimus;
	5. išklauso Darželio metines veiklos ataskaitas ir teikia siūlymus Darželio direktoriui dėl Darželio veiklos tobulinimo;
	6. teikia siūlymus savininko teises ir pareigas įgyvendinančiai institucijai dėl Darželio materialinio aprūpinimo, veiklos tobulinimo;
	7. svarsto mokytojų tarybos, tėvų (globėjų, rūpintojų) savivaldos institucijų ar Darželio bendruomenės narių iniciatyvas ir teikia siūlymus Darželio direktoriui;
	8. teikia siūlymus dėl Darželio darbo tobulinimo, saugių ugdymo ir darbo sąlygų sudarymo, talkina formuojant Darželio materialinius, finansinius ir intelektinius išteklius;
	9. svarsto Darželio direktoriaus teikiamus klausimus.
6. Darželio tarybos nutarimai yra teisėti, jei jie neprieštarauja teisės aktams.
7. Darželio taryba už savo veiklą vieną kartą per metus atsiskaito Darželio bendruomenei.
8. Darželio mokytojų taryba – nuolat veikianti Darželio savivaldos institucija mokytojų profesiniams ir bendriesiems ugdymo klausimams spręsti. Ją sudaro Darželio direktorius, visi Darželio dirbantys mokytojai, sveikatos priežiūros specialistas.
9. Mokytojų tarybai vadovauja Darželio direktorius.
10. Mokytojų tarybos posėdžius šaukia Darželio direktorius. Posėdis yra teisėtas, jei jame dalyvauja du trečdaliai mokytojų tarybos narių. Nutarimai priimami posėdyje dalyvaujančių narių balsų dauguma.
11. Mokytojų taryba svarsto ir priima nutarimus teisės aktų nustatytais ir Darželio direktoriaus teikiamais klausimais.
12. Darželio mokinių tėvų (globėjų) savivaldą sudaro trys darželio vaikų tėvai (globėjai). Darželio vaikų tėvų (globėjų) savivaldos institucijai vadovauja susirinkimo metu išrinktas pirmininkas. Darželio tėvų (globėjų) savivaldos institucija aptaria su darželio mokytojais mokinių ugdymo, saugumo, maitinimo, informacijos gavimo apie mokinius klausimus, padeda organizuoti darželio renginius, išvykas, kurti edukacinę aplinką, teikia siūlymus Darželio tarybai ir direktoriui.

**VI. DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

1. Darbuotojai į darbą Darželyje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.
2. Darželio darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.
3. Darželio direktorius, mokytojai, švietimo pagalbą teikiantys specialistai atestuojasi ir kvalifikaciją tobulina švietimo ir mokslo ministro nustatyta tvarka.

**VII. DARŽELIO TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ IR DARŽELIO VEIKLOS PRIEŽIŪRA**

1. Darželis valdo pasitikėjimo teise perduotą savivaldybės turtą, naudoja ir disponuoja juo pagal įstatymus Kauno rajono savivaldybės tarybos sprendimų nustatyta tvarka.
2. Darželio lėšos:
	1. valstybės biudžeto specialiųjų tikslinių dotacijų savivaldybės biudžetui skirtos lėšos ir Kauno rajono savivaldybės biudžeto lėšos, skiriamos pagal patvirtintas sąmatas;
	2. pajamos už teikiamas paslaugas;
	3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;
	4. kitos teisėtu būdu įgytos lėšos.
3. Lėšos naudojamos teisės aktų nustatyta tvarka.
4. Darželio buhalterinę apskaitą ir finansinę atskaitomybę tvarko teisės aktų nustatyta tvarka.
5. Darželio finansinė veikla kontroliuojama teisės aktų nustatyta tvarka.
6. Darželio veiklos priežiūrą atlieka savivaldybės vykdomoji institucija, prireikus pasitelkdama išorinius vertintojus.

**VIII. BAIGIAMOSIOS NUOSTATOS**

1. Darželio informacija apie veiklą skialbiama viešai vadovaujantis Lietuvos Respublikos teisės aktais.
2. Darželio nuostatus, jų pakeitimus, papildymus tvirtina savininko teises ir pareigas įgyvendinanti institucija.
3. Darželio nuostatai keičiami ir papildomi savininko teises ir pareigas įgyvendinančios institucijos, Darželio direktoriaus ar Darželio tarybos iniciatyva.
4. Darželis registruojamas teisės aktų nustatyta tvarka.
5. Darželis reorganizuojamas, likviduojamas ar pertvarkomas teisės aktų nustatyta tvarka.

Meras Valerijus Makūnas